X.  Alexandri II epistola ad Burchardum Halberstadensem episcopum.--Laudes ejus commendat, et pallium pro merito concedit.   (Anno 1063.) [MANSI  Concil.  XIX, pag. 983.]
Author: Alexander II
Date:  [corporis] [Sixti]

ALEXANDER episcopus servus servorum Dei dilectissimo in Christo BURCHARDO Halberstadensi episcopo in Domino salutem et apostolicam benedictionem.

Inter multa quae Magister et Doctor gentium, minister quidem Christi et secundum Dei gratiae donum dispensator mysteriorum ejus, discrete et spiritualiter instituit, quosdam in Ecclesia sancta non ut hospites et advenas, sed ut cives, et cohaeredes et concorporales in habitaculum Dei coaedificatos, in area quoque Dominica comparticipes et cooperatores singulari munificentia excellenter donari praemonuit. Dum tempus, inquit, habemus, bonum operemur ad omnes, maxime autem ad domesticos fidei . Unde etiam, mi dilectissime fili Burcharde, venerande coepiscope, fidei tuae quae per charitatem operatur , et justitiae tuae quae ex fide est , plurimum congratulamur. Temporibus autem istis, in quibus venit ira Dei in filios diffidentiae, de quibus vere possumus cum Apostolo dicere: Videte canes malos operari concisionem , opus ministerii tui, et aedificationem corpus Christi ad honorem apostolorum Petri et Pauli, ad voluntatem et jussionem dilectissimi nostri filii Henrici IV regis, scilicet ut ecclesiasticae pacis inquietudinem regius advocatus propulsares, quod cum omni gaudio suscepisti. Itaque post susceptum legationis obsequium, semper unanimis uno spiritu et sincera affectione pro nobis ac Romana Ecclesia nobis cum sollicitus fuisti, non tamen quaerens quae tua quantum quae sunt Jesu Christi. Pro tanto igitur Deo ejusque sanctis apostolis a te collato servitio, in primis ipsi gratias laudesque debitas referimus qui dilectissimo filio nostro, praenominato regi, tam sanctum opus tibi injungere tibique suscipere inspiravit. Deinde quia sancta Romana Ecclesia, quae bene fundata est super firmam petram, hoc semper habuit verae charitatis judicium, ut aut nunquam aut raro ab aliquo gratis habere vellet beneficium, competit nostro apostolico moderamini aliquod honestum, aut singulare donativum pro nostro jure tibi tuaeque Ecclesiae privilegiorum auctoritate concedi. Itaque et locum et nomen filii spiritualis singulari ac familiari affectu tibi concedimus, sanctae quoque Halberstadensi Ecclesiae tuae, ut sit filia Romanae Ecclesiae praerogativam quamdam attribuimus. Insuper quoque pio paternoque affectu pallio te adornare decrevimus, salva tamen auctoritate aut magisterio sanctae metropolis Moguntinae Ecclesiae, salvo quoque fratrum tuorum coepiscoporum et ordine et loco. Sed tuum est ut sicut nos forinsecus, ita te ipse adornes intrinsecus, ut docendo et faciendo quaecunque sunt justa, quaecunque honesta, ante et retro esse possis conspicuus. Pallium in determinatis diebus, ad sacra missarum solemnia celebranda tibi concedimus, in natali Domini, in festo S. Stephani protomartyris et S. Joannis evangelistae, in epiphania Domini, in purificatione, et assumptione et nativitate sanctae Mariae, in coena Domini, in S. Sabbato, in die Resurrectionis, in ascensione Domini, in Pentecostes festo S. Joannis Baptistae, in festo Joannis et Pauli, inventione corporis S. Stephani, in festo S. Sixti, et S. Michaeli, et Omnium Sanctorum, ut nativitate apostolorum Petri et Pauli, et Andreae, in dedicatione ecclesiarum, in faciendis ordinibus. Crucem etiam ante te et ante successores tuos portandi licentiam donamus. In stationibus quoque festivis super Naccum equitandum permittimus tibi et successoribus tuis. Insuper mitras tibi, et successoribus tuis ac canonicis excellentioribus, scilicet presbyteris et diaconis, inter missarum solemnia ministraturis, subdiaconis in majori ecclesia tua et suprascriptis festivitatibus portandas concedimus. Et omnia quae privilegiorum auctoritate tibi et tuae Ecclesiae a praedecessoribus nostris, videlicet summis pontificibus, insuper etiam sive regum, sive imperatorum confirmationibus, seu quarumlibet personarum donationibus juste collatae sunt, nostro quoque auctoritatis privilegio confirmamus. Praeterea quoque statuimus coram Deo, ac terribili ejus examine futuro, et per hujus nostri privilegii et apostolici seriem ac constitutionem sancimus, ac B. Dei genitricis semperque virginis Mariae, nec non beatissimorum apostolorum Petri et Pauli, sanctorum etiam martyrum Stephani ac Xixti caeterorumque omnium sanctorum auctoritate, in quorum nomine praenominata tua ecclesia dedicata est, decernimus atque obtestamur tam apostolicae sedis futuros pontifices quam qui ecclesiasticas administraverint actiones, cunctosque Christianorum titulo insignitos, ut nullus hanc licentiam de his omnibus, quae eidem Ecclesiae a praedecessoribus nostris per privilegia juste concessa, vel a nobis data vel danda, aut ab aliquibus fidelibus viris ac mulieribus praefatae Ecclesiae tradita sunt, vel futuris temporibus contradentur, tam in abbatiis. quam in monasteriis, ac xenodochiis, tam in familiis quam in terris, et comitatibus, seu aliquibus possessionibus convellendi, disvestiendi, molestandi vel alienandi.

Notes: (Gal. VI, 10) (Gal. V, 6) (Rom. X, 6) (Phil. III, 2) (id est equum, solemniter ornatum. Videatur
simile diploma Coloniensi Ecclesiae datum) (praecepti) (sibi sumat)